Luister: Radiovermaak steeds Leon van Nierop se groot liefdeLuan Jacobs en Leon van Nierop. (Foto: Mizanne Hattingh/Maroela Media) Hoewel hy bekend is vir sy romans, draaiboeke en werk as rolprentresensent en omroeper, sal radiovermaak altyd ŉ uiters spesiale plek in skrywer Leon van Nierop se hart hê. Sy 1980-treffer Wolwedans in die skemer is waarskynlik een van die bekendste en mees geliefde Afrikaanse radiodramas en het luisteraars destyds so geboei dat selfs vergaderings en naskoolse aktiwiteite om die uitsending daarvan beplan is. Ander radiovervolgverhale soos Nag van die strandloper, Herberg vir ŉ vlugteling, Stralerjakkers (wat ses jaar lank uitgesaai is) en Ratels (wat nege jaar lank uitgesaai is) het ook deur die jare gevolg. Dié bekroonde radioregisseur en -skrywer skuif nou weer self agter die mikrofoon in vir Maroela Media se jongste radiovervolgverhaal, Operasie Umbra. Dié aksiebelaaide spanningsverhaal is deur Joe Kleinhans geskryf en word deur “dramakoningin” en radiolegende Bettie Kemp in samewerking met Maroela Media vervaardig. Kemp en Van Nierop is sedert die laat 1970’s ŉ droomradiovermaakspan en het verskeie projekte, waaronder Wolwedans, al saam aangepak. Van Nierop vertolk die rol van Brand van Blerck en ŉ paar ander bekende stemme (en gesigte) soos dié van Stefan Vermaak (Villa Rosa), Su-an Müller-Marais (GROOTfm) en Luan Jacobs (Ballade vir ŉ enkeling) is ook in Operasie Umbra te hoor. In dié podsending gesels hy met Maroela Media onder meer oor die pret om weer saam met Kemp in die ateljee te wees, maniere waarop hy skryfwerk in verskillende media aanpak en ook waarom radioskryfwerk altyd sy gunsteling sal wees.